Fed ส่งสัญญาณ U Turn ญี่ปุ่นจะได้ประโยชน์
โดย...จิรวัฒน์ สุภรณ์ไพบูลย์
29 ต.ค. 2565

โดย...จิรวัฒน์ สุภรณ์ไพบูลย์ 
การประชุมเมื่อวันที่ 14 ธ.ค.ที่ผ่านมา ธนาคารกลางสหรัฐ (Fed) ได้กลับแนวโน้มคาดการณ์อัตราดอกเบี้ยนโยบายสำหรับสิ้นปี 2017 เป็นขาขึ้นครั้งแรก หลังปรับลดมาตลอด 2 ปีที่ผ่านมา ท่ามกลางตัวเลขเศรษฐกิจสหรัฐที่ดีขึ้น เช่น ดัชนีภาคการผลิต ภาคการบริการ และความเชื่อมั่นผู้บริโภค เป็นต้น
บรรยากาศการลงทุนก็ปรับตัวดีขึ้นเช่นกัน โดยดัชนีหุ้นสหรัฐสำคัญทั้ง 3 ต่างทยอยปรับตัวขึ้นทำจุดสูงสุดใหม่อย่างต่อเนื่อง พร้อมกับในตลาดเงิน อัตราผลตอบแทนพันธบัตรรัฐบาล และค่าเงินเหรียญสหรัฐต่างปรับขึ้น ขานรับนโยบายของประธานาธิบดีคนใหม่ ที่มีนโยบายกระตุ้นการลงทุนและลดภาษี เป็นต้น
ผลดังกล่าวทำให้นักลงทุนมีความต้องการลงทุนในสินทรัพย์เสี่ยงเพิ่มขึ้น โดยตลาดหุ้นและอัตราดอกเบี้ยในหลายๆ ประเทศที่สำคัญ ได้ปรับตัวในทิศทางสอดคล้องกับสหรัฐ เว้นแต่ยุโรปที่ยังต้องการผ่อนคลายนโยบายการเงินต่อเนื่อง เนื่องจากมีทั้งปัญหาเศรษฐกิจที่ยังอ่อนแอ ปัญหาการเมือง และปัญหาหนี้เสียภาคธนาคารรอให้แก้อยู่
ในแง่การจัดสรรน้ำหนักการลงทุนในพอร์ตการลงทุน Private Banker หลายค่ายเริ่มแนะนำให้มีการเพิ่มน้ำหนักการลงทุนในสินทรัพย์เสี่ยงเพิ่มขึ้นในปี 2017 โดยเพิ่มการถือครองหุ้นสหรัฐ หุ้นญี่ปุ่น (ที่ได้รับผลบวกเมื่อค่าเงินเยนอ่อนค่าลงเมื่อเทียบกับดอลลาร์) ลดน้ำหนัก และระยะเวลาการถือครองพันธบัตรและหุ้นกู้ลง (เพื่อลดผลกระทบจากการปรับตัวลงของราคา เมื่อดอกเบี้ยปรับเพิ่มขึ้น) รวมทั้งลดน้ำหนักการถือครองทองคำ ที่จะได้รับผลลบจากการแข็งค่าของดอลลาร์อีกด้วย
แม้หุ้นญี่ปุ่นได้ปรับตัวขึ้นมาแล้ว 20% นับจากวันเลือกตั้งสหรัฐ 9 พ.ย. แต่เนื่องจาก Fed เองก็เพิ่งจะกลับมามั่นใจกับเศรษฐกิจตัวเองเป็นครั้งแรก และ โดนัลด์ ทรัมป์ ก็มีโครงการลงทุนต่อเนื่องขนาดใหญ่ซึ่งยังมิได้เริ่มต้นเลย การเปลี่ยนแปลงครั้งนี้จึงอาจเป็นการเปลี่ยนแปลงเชิงโครงสร้างขนาดใหญ่ได้เช่นเดียวกัน
จากพื้นฐานเศรษฐกิจที่มีการลงทุนในต่างประเทศและมียอดขายสินค้าที่เป็นที่รู้จักจากทั่วโลก ญี่ปุ่นจึงได้ประโยชน์จากการที่เงินเยนอ่อนค่า เช่น ยอดขาย และกำไรจากการขายรถยนต์ทั่วโลกที่จะเพิ่มขึ้นทันทีในสกุลเยน นอกจากนี้ตัวเลขเศรษฐกิจของญี่ปุ่นก็ดีขึ้นต่อเนื่อง เช่น เงินเฟ้อที่เริ่มกลับมาเป็นบวก อัตราการเติบโตของการปล่อยกู้ที่ประคองตัวได้ และเริ่มเร่งตัวขึ้นในช่วงหลายเดือนที่ผ่านมา โดยปัจจัยที่ยังคงต้องจับตามองคือ การบริโภคที่ยังคงอ่อนแอ โดยยอดค้าปลีกของห้างสรรพสินค้ายังคงติดลบ และนโยบายต่างประเทศของสหรัฐ ที่มีก็ไม่ต้องการให้เงินเยนอ่อนค่าและทำให้ญี่ปุ่นได้เปรียบทางการค้ามากเกินไป
ในส่วนนโยบายการเงิน ธนาคารกลางญี่ปุ่นก็ไม่ได้คิดว่าเงินเยนอ่อนค่ามากเกินไป ที่อ่อนมาก็ยังไม่ได้สร้างปัญหา และยังคงดำเนินนโยบายผ่อนคลายทางการเงินเพื่อให้เงินเฟ้อเดินหน้าสู่เป้าหมายที่ 2% ต่อไป รวมทั้งเพิ่มคาดการณ์เศรษฐกิจปี 2560 เป็น 1.5% และคาดว่าเงินเฟ้อจะเพิ่มขึ้นเป็น 1.1%